Document ID: 32001R2066

Uredba Komisije (ES) št. 2066/2001
z dne 22. oktobra 2001
o spremembi Uredbe (ES) št. 1622/2000 glede uporabe lizocima v proizvodih iz grozdja in vina
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino [1], kakor je bila nazadnje spremenjena z Uredbo (ES) št. 2826/2000 [2], in zlasti člena 46 Uredbe,
ob upoštevanju naslednjega:
(1) Skladno s Prilogo IV k Uredbi (ES) št. 1493/1999 se sme zadevnim proizvodom iz grozdja in vina dodajati lizocim.
(2) Uredba Komisije (ES) št. 1622/2000 z dne 24. julija 2000 o določitvi nekaterih podrobnih pravilih za izvajanje Uredbe (ES) št. 1493/1999 o skupni ureditvi trga za vino in vzpostavitvi kodeksa Skupnosti na področju enoloških postopkov in obdelav [3], kakor je bila nazadnje spremenjena z Uredbo (ES) št. 1655/2001 [4], predpisuje zlasti omejitve in zahteve glede uporabe nekaterih snovi, odobrenih z Uredbo (ES) št. 1493/1999. Največji dovoljeni odmerki teh snovi so določeni v Prilogi IV.
(3) Poskusi glede uporabe lizocima v vinarstvu, ki sta jih izvedli dve državi članici, so potrdili, da ima dodajanje te snovi znatne koristi za stabilizacijo vin in omogoča proizvodnjo kakovostnih vin z zmanjšano vsebnostjo žveplovega dioksida. Njegovo uporabo je treba zato dovoliti in določiti največje odmerke v skladu s tehnološkimi zahtevami, ki so jih pokazali poskusi.
(4) Uredbo (ES) št. 1622/2000 je treba zato ustrezno spremeniti, da bi omogočili uporabo lizocima, ki izpolnjuje merila čistosti, predpisana v Direktivi Komisije 96/77/ESz dne 2. decembra 1996 o posebnih merilih čistosti aditivov za živila, razen barvil in sladil [5], kakor je bila nazadnje spremenjena z Direktivo 2001/30/ES [6].
(5) Upravljalni odbor za vino ni podal mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Uredba (ES) št. 1622/2000 se spremeni:
1. Doda se člen 11a:
"Člen 11a
Lizocim
Lizocim, čigar uporaba je določena v Prilogi IV(1)(r) in (3)(zb) Uredbe (ES) št. 1493/1999, se lahko uporablja le, če izpolnjuje zahteve, predpisane v Prilogi VIIIa k Uredbi."
2. V Prilogi IV se v tabeli doda vrstica:
Lizocim 1 | 500 mg/l | 500 mg/l |
3. Doda se Priloga VIIIa iz Priloge k tej uredbi.
Člen 2
Ta uredba začne veljati tretji dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. oktobra 2001

Labels: 0
17
6